THAI ใกล้ถึงจุดหมาย.!
กลายเป็นเป้าหมายที่ต้องพุ่งชน..!! เมื่อ “ชาย เอี่ยมศิริ” ดีดีป้ายแดงของ บมจ.การบินไทย หรือ THAI ประกาศจะเร่งนำ THAI ออกจากแผนฟื้นฟู
กลายเป็นเป้าหมายที่ต้องพุ่งชน..!! เมื่อ “ชาย เอี่ยมศิริ” ดีดีป้ายแดงของ บมจ.การบินไทย หรือ THAI ประกาศจะเร่งนำ THAI ออกจากแผนฟื้นฟู
26 ก.พ. 2566

กลายเป็นเป้าหมายที่ต้องพุ่งชน..!! เมื่อ “ชาย เอี่ยมศิริ” ดีดีป้ายแดงของบริษัท การบินไทย จำกัด (มหาชน) หรือ THAI ประกาศจะเร่งนำ THAI ออกจากแผนฟื้นฟู หากมีกำไรก่อนหักภาษีและค่าเสื่อม (EBITDA) แตะที่ 20,000 ล้านบาท ในผลประกอบการ 12 เดือนย้อนหลัง ซึ่งน่าจะทำให้ส่วนผู้ถือหุ้นเปลี่ยนแปลงไปอย่างมีนัยสำคัญ…
จากเป้า EBITDA ดังกล่าว ก็เป็นเหตุให้สามารถยื่นขอศาลออกจากแผนฟื้นฟูได้เร็วกว่าไทม์ไลน์เดิม คาดไม่น่าจะเกินปลายปี 2567 ล่ะมั้ง..!!
ก็เป็นเป้าหมายที่ดีดีป้ายแดงฝันหวานกลางวัน…อุ๊ย วาดฝันเอาไว้…!!
แต่ถ้ามาดูงบปี 2565 ของ THAI ก็น่าสนใจ จากเดิม EBITDA หลังหักค่าเช่าเครื่องบิน ในปี 2564 เคยติดลบที่ 2,712 ล้านบาท มาปี 2565 พลิกเป็นบวกที่ 17,241 ล้านบาท ก็เป็นการโตใกล้ระดับเป้าหมายแล้วนะ…
ดูแล้วเป้า EBITDA ที่ 20,000 ล้านบาท เริ่มใกล้เข้ามาอีกนิด ชิดเข้ามาอีกหน่อยแล้วล่ะ..!!
หันไปดูรายได้ในปี 2565 ก็ฟื้นอย่างชัดเจน โดยมีรายได้รวมอยู่ที่ 105,041 ล้านบาท เพิ่มขึ้น 342.3% เมื่อเทียบกับปี 2564 ที่มีรายได้รวม 23,747 ล้านบาท แบ่งเป็น ค่าโดยสารและค่าน้ำหนักส่วนเกิน 74,036 ล้านบาท เพิ่มขึ้น 1,239% เป็นผลมาจากการกลับมาทำการบินและให้บริการเที่ยวบินประจำ โดยมีปริมาณการขนส่งผู้โดยสารเพิ่มขึ้น 1,118.6% คิดเป็นเงินประมาณ 61,000 ล้านบาท ขณะที่มีประมาณการผลิตผู้โดยสารเพิ่มขึ้น 234.2% และมี Cabin Factor เฉลี่ยที่ 67.9% สูงกว่าปีก่อนซึ่งเฉลี่ย 19.1%
ด้านรายได้จากการขนส่งสินค้าและไปรษณียภัณฑ์อยู่ที่ 23,784 ล้านบาท เพิ่มขึ้น 117.6% เป็นผลจากปริมาณการขนส่งพัสดุภัณฑ์เพิ่มขึ้น 134.6% คิดเป็นเงินประมาณ 14,500 ล้านบาท และมีรายได้กิจการอื่น ซึ่งประกอบด้วย การบริการภาคพื้น ครัวการบิน การบริการคลังสินค้า และรายได้จากกิจการสนับสนุนอื่น ๆ รวมทั้งสิ้น 6,674 ล้านบาท เพิ่มขึ้น 30.5% เนื่องจากมีจำนวนสายการบินลูกค้าเพิ่มขึ้น
ส่งผลให้กำไรจากการดำเนินงานของ THAI จากเดิมในปี 2564 เคยขาดทุนอยู่ที่ 19,702 ล้านบาท พลิกมาเป็นกำไร 7,797 ล้านบาท ในปี 2565
โอเค…แม้ตัวเลขบรรทัดสุดท้ายยังติดลบอยู่ที่ 272 ล้านบาท เมื่อเทียบกับปี 2564 ที่มีกำไรสุทธิ 55,118 ล้านบาท แต่ถ้ายังจำกันได้ ที่เห็นกำไรในปี 2564 นั้น เกิดจากการปรับโครงสร้างหนี้ ขายสินทรัพย์ออกไปต่างหาก ไม่ได้เกิดจากการดำเนินงานที่แท้จริงหรอกนะ
หรือถ้าจะบอกว่า ในปี 2564 เป็นกำไรหลอกตา…ก็คงไม่ผิดกระไร
ขณะที่ปี 2566 สถานการณ์ดีขึ้นอย่างชัดเจน เมื่อเทียบกับปี 2565 เนื่องจากมีการเปิดบ้านเปิดเมืองเต็มรูปแบบ มีการกลับมาเปิดเที่ยวบินเพื่อรองรับความต้องการที่เพิ่มขึ้น ก็น่าจะทำให้รายได้รวมของ THAI โตมากขึ้น แม้จะไม่เท่าก่อนเกิดวิกฤตโควิด แต่ก็น่าจะโตแรงอยู่หนา…
ที่สำคัญก่อนหน้านี้ THAI ได้ตัดไขมันเลว และเนื้อร้ายออกไปเยอะแล้ว ก็น่าจะทำให้ตัวเบาขึ้น..!!
เมื่อการกลับมาของผู้โดยสารเยอะขึ้น บวกกับ THAI โฉมใหม่ (ที่ถูกรีดของเสียไปเกือบหมดแล้ว) เป้าหมายที่มีไว้พุ่งชน ก็น่าจะใกล้ถึงจุดหมายแล้วล่ะ
นั่นหมายถึง แฟนคลับที่เฝ้ารออย่างใจจดใจจ่อกับหุ้น THAI โดยเฉพาะผู้ถือหุ้นรายย่อยทั้ง 110,510 ราย ก็น่าจะได้กลับมาเทรดเสียที..!!
ถึงเวลานั้นคงมะรุมมะตุ้มกันสนุกแน่ ๆ..!?
…อิ อิ อิ…